'ବନ୍ଦ' କଣ ବିନା ହେଲମେଟରେ ବୁଲିବା ପାଇଁ...? | Kanak News\nଭୋକରେ ରଖିଲା ଭାରତ ବନ୍ଦ ? ୧୨ ଘଣ୍ଟିଆ ବନ୍ଦ କାହା ପାଇଁ ପୁଷମାସ, କାହା ପାଇଁ ହେଲା ସର୍ବନାଶ...!\nକନକ ବ୍ୟୁରୋଃ ଭାରତ ବନ୍ଦ କରି କିଏ ପାଉଛି ଫାଇଦା ? ରାଜନୈତିକ ଦଳ ନା ସାଧାରଣ ଲୋକେ ? ୧୨ ଘଣ୍ଟା ଧରି ଜନଜୀବନ ଠପ କରି କି ଲାଭ ମିଳୁଛି? କିଏ କ୍ଷତି ସହୁଛି ? ଆଜି ଭାରତ ବନ୍ଦ ବେଳେ ବହୁତ ଲୋକ ହନ୍ତସନ୍ତ ହେବା ପରେ ଆନ୍ଦୋଳନକାରୀଙ୍କୁ ଏମିତି କିଛି ପ୍ରଶ୍ନ କରିଛନ୍ତି ହଇରାଣ ହୋଇଥିବା ସାଧାରଣ ଲୋକେ ।\nତେବେ ବନ୍ଦ ପାଇଁ ଅନେକ ସ୍ଥାନରେ ଲୋକେ ଦହଗଞ୍ଜ ହୋଇଛନ୍ତି । ଦୋକାନ ବଜାର, ଗାଡିମଟର ଚଳାଚଳ ବନ୍ଦ ରହିଥିବାରୁ କିଛି ଲୋକ ଉପାସ ରହିଛନ୍ତି । ଯେଉଁମାନେ ରାସ୍ତା କଡରେ ବସି ବେପାର କରନ୍ତି କିମ୍ବା ବୁଲି ବୁଲି ଜିନିଷ ବିକ୍ରି କରି ନିଜ ପରିବାର ପେଟ ପୋଷନ୍ତି ସେମାନେ ଆଜି ଭୋକିଲା ଅଛନ୍ତି । ବନ୍ଦ କାରଣରୁ ଗାଡି ମଟର ଚାଲୁ ନଥିବାରୁ ଆଉ ଲୋକଙ୍କ ଗହଳି କମ ଥିବାରୁ ବେପାର ନହେବା ଭୟରେ ସେହି ସବୁ ଛୋଟ ବ୍ୟବସାୟୀମାନେ ଆଜି ଦୋକାନ ଖୋଲି ନାହାନ୍ତି । ଆନ୍ଦୋଳନକାରୀଙ୍କ ଡରରେ କିଛି ବ୍ୟବସାୟୀ ନିଜ ଠେଲା ଦୋକାନ ବନ୍ଦ କରି ସେହି ଠାରେ ହିଁ ଶୋଇଯାଇଛନ୍ତି । ତେବେ ଖଣ୍ଡଗିରି ଛକରେ ଗୋଲାପ ଫୁଲ ବିକ୍ରି କରୁଥିବା ଦୁଇ ଜଣ କୁନି ପିଲା ଛନ୍ଦକପଟବିହୀନ ଛଳଛଳ ଆଖିରେ କହିଛନ୍ତି କି 'ଆଜି କେହି ଫୁଲ ନେଲେ ନି... ବିକ୍ରି ହୋଇନି ବୋଲି ଆମେ ଏଯାଏଁ କିଛି ଖାଇନୁ, ପଇସା ଥିଲେ ତ ଖାଇବୁ... ଦୋକାନ ବି ତ ବନ୍ଦ, ତେଣୁ ଉପାସ ଅଛୁ'\nସେପଟେ ରାଜଧାନୀର ଯେଉଁଯେଉଁ ସ୍ଥାନରେ ପ୍ରବଳ ବ୍ୟବସାୟ ହୁଏ ସେଠି ଆଜି ଖାଁ ଖାଁ ରାଜୁତି କରିଛି । ଗୁପଚୁପ ଦୋକାନ କୁହନ୍ତୁ, ସିଝା ମକା ଦୋକାନ ଅବା ଅନ୍ୟ ଫାଷ୍ଟଫୁଡ ଦୋକାନ ଆଗରେ ଲୋକଙ୍କ ଗହଳି ଲାଗୁଥିବା ବେଳେ ଆଜି ଦିନରେ କୌଣସି ବ୍ୟବସାୟ ହୋଇନଥିବାରୁ କେମିତି ଘର ପରିବାର ଚଳିବ ସେ ଚିନ୍ତାରେ ଅନେକ ବ୍ୟବସାୟୀ ।\nକାହା ପାଇଁ ବନ୍ଦ ପାଳନ?\nବନ୍ଦ ପାଇଁ ଦୂର ଦୂରାନ୍ତରରୁ ଆସିଥିବା ଲୋକଟେ ନିଜ ଘରକୁ ଫେରି ପାରୁନି । ବିମାନବନ୍ଦରରେ, ଷ୍ଟେସନ ପ୍ଲାଟଫର୍ମରେ ଲୋକେ ହନ୍ତସନ୍ତ ହୋଇଛନ୍ତି । ଗାଁରେ ହେଉ କିମ୍ବା ସହରରେ ହେଉ କାହାର ଯଦି କିଛି ଅସୁବିଧା ହେଲା ତେବେ ଅନେକ ଲୋକ ଘଟଣାସ୍ଥଳରେ ପହଞ୍ଚି ପାରୁନାହାନ୍ତି । କାରଣ ଗାଡି ଚଳାଚଳ ବନ୍ଦ ରହିଛି । ତେବେ ଯେଉଁ ଲୋକଙ୍କ ସମସ୍ୟା ଦୂର ପାଇଁ, ବେକାରୀ ସମସ୍ୟା ଦୂର ପାଇଁ କରାଯାଉଛି ତାହା ସାଧାରଣ ଲୋକଟିଏ ପାଇଁ ଅଧିକ ସମସ୍ୟା ସୃଷ୍ଟି କରୁଛି । ତେଣୁ ନ୍ୱେନ୍ଦର ଅର୍ଥ କଣ ବୋଲି ଲୋକେ ପ୍ରଶ୍ନ କରିଛନ୍ତି ।\nବନ୍ଦରୁ ବଡ ଫାଇଦା\nଅନ୍ୟପଟେ ଯଦି ଦେଖିବା ବନ୍ଦର ବଡ ଫାଇଦା ଉଠାଇଛନ୍ତି କିଛି ଅସାଧୁ ବେପାରୀ । ପେଟ୍ରାଲ ପମ୍ପ ବନ୍ଦ ଥିବାରୁ ସେମାନେ ଚଢା ଦରରେ ତେଲ ବିକ୍ରି କରି ମୋଟା ଅଙ୍କର ଟଙ୍କା ରୋଜଗାର କରୁଛନ୍ତି । ରାସ୍ତା କଡରେ ବୋତଲରେ ପେଟ୍ରୋଲ ଡିଜେଲ ଭରି ଶହେ, ଦେଢଶହ ଟଙ୍କାରେ ବିକ୍ରି କରୁଛନ୍ତି ବେପାରୀ ।\nଟ୍ରାଫିକ ପୋଷ୍ଟ ଫାଙ୍କା ଫାଙ୍କା !\nବନ୍ଦ ପ୍ରଭାରୁ ରାସ୍ତାରେ ଗାଡି ମଟର ଯିବା ଆସିବା ଏତେ ବେଶି ହେଉନଥିଲା । ତେଣୁ ସହରର ମୁଖ୍ୟ ଟ୍ରାଫିକ ପୋଷ୍ଟ ଗୁଡିକରେ ଆଜି କୌଣସି କର୍ମଚାରୀ ନଥିଲେ । ଯଦିଓ ସେମାନେ ପୋଷ୍ଟରେ ନରହି କିଛି ଦୂରରେ ବାଇକ ଉପରେ ବସି ରାସ୍ତା ଉପରେ ନଜର ରଖିଥିଲେ । ମାତ୍ର ଟ୍ରାଫିକ ପୋଷ୍ଟ ଫାଙ୍କା ଥିବାରୁ ମନଇଚ୍ଛା ଗାଡି ଚଳାଉଥିଲେ ଲୋକେ ।\nବିନା ହେଲମେଟରେ ବୁଲିଲେ...\nସେପଟେ ଟ୍ରାଫିକ ଟେନସନ ନଥିବାରୁ ବିନା ହେଲମେଟରେ ବଲୁଥିଲେ ବାଇକ ଚାଳକ । ଟ୍ରାଫିକ ପୋଷ୍ଟରେ କର୍ମଚାରୀ ନଥିବାରୁ ମନଇଚ୍ଛା ବିନା ହେଲମେଟରେ ଖୁଲମଖୁଲା ବୁଲୁଥିଲେ ଲୋକେ । ତେବେ ବନ୍ଦ ପାଇଁ କିଛି ଚାଳକ ଆଜି ଟ୍ରାଫିକ ନିୟମକୁ ଉଲ୍ଲଂଘନ କରିଥିବା ଦେଖିବାକୁ ମିଳିଛି ।\nଆଇସିସି ଟେଷ୍ଟ Rankings : ପୁଣି ଶୀର୍ଷରେ ବିରାଟ, ୯୨୮ ଅଙ୍କ ସହ ପ୍ରଥମ ସ୍ଥାନ ବଜାୟ ରଖିଲେ କୋହଲି ।\nପୱନ ଜହ୍ଲାଦର ଏମିତି ଏକ ସତ, ଯାହା ବୋଧହୁଏ ଆପଣ ଜାଣିନାହାନ୍ତି । ନିର୍ଭୟା ଗଣଦୁଷ୍କର୍ମକାରୀଙ୍କୁ ଫାଶୀ ଦେବା ପାଇଁ ପ୍ରସ୍ତୁତ ଥିବା କହିଲେ ପୱନ ।
